Továbbra is magas a légszennyezettség, és már a fővárosban is egészségtelennek minősítették a levegő minőségét a magas szálló por koncentráció miatt.

A Tisztifőorvos Facebook-oldalán szombaton azt írták, egészségtelen a levegő minősége Budapesten, Kecskeméten és Nyíregyházán. Emellett tizenöt település levegő-egészségügyi helyzete kifogásolt minősítést kapott, gyakorlatilag az összes nagyváros érintett.

Néhány helyen a nitrogén-dioxid koncentrációja is meghaladta az egészségügyi határértéket: kisméretű aeroszol részecskékhez hasonlóan a nitrogén-dioxid is csökkentheti a tüdő védő funkcióját és elsősorban légzőszervi tüneteket okozhat.

A Nemzeti Népegészségügyi Központ javasolja, hogy a helyes fűtési módok alkalmazása mellett részesítsék előnyben a tömegközlekedést. Az érzékeny lakosságcsoport számára az a tanács, hogy minél kevesebb időt töltsenek a szabadban, kerüljék a kültéren végzett aktív testmozgást, fizikai munkát.

(MTI)